**Kiosztandó a „Javaslat ingatlanokkal kapcsolatos döntések meghozatalára” című 7. napirendi ponthoz**

I.

Szombathely Megyei Jogú Város Önkormányzata 2023. március 31. napján a 108/2023. (III.30.) Kgy. sz. határozat alapján pályázatot hirdetett egyfordulós liciteljárás keretében többek között a SZOVA Nonprofit Zrt. tulajdonában lévő Szombathely, Bejczy I. u. 1-3. fsz. 9. szám alatti ingatlan értékesítésére. A pályázati felhívásra 3 ajánlat érkezett.

Figyelemmel a más ingatlanok tekintetében beérkezett érvényes pályázatokra, valamint a további folyamatban lévő ingatlanértékesítésekre, továbbá a szóban forgó ingatlan funkciójára, jelen pillanatban nem szükséges a Szombathely, Bejczy I. u. 1-3. fsz. 9. szám alatti ingatlan értékesítéséről dönteni.

A pályázati felhívás tartalmazza, hogy a kiíró fenntartja magának azt a jogot, hogy a pályázatot – akár külön indoklás nélkül is – az eljárás bármely szakaszában eredménytelennek nyilvánítsa.

Fentiekre tekintettel javaslom a Tisztelt Közgyűlésnek, hogy a Szombathely, Bejczy I. u. 1-3. fsz. 9. szám alatti ingatlan értékesítésére 2023. március 31. napján kiírt pályázati eljárást nyilvánítsa eredménytelennek.

II.

A Gazdasági és Jogi Bizottság a 106/2022. (IV.25.) GJB. számú határozatával az önkormányzati tulajdonú 6340 hrsz.-ú, Szombathely, Kossuth L. u. 1-3. szám alatti, 2985 m2 alapterületű, kivett városháza megnevezésű ingatlanon 2022. május 1. napjától egy éves időtartamra egy installáció kihelyezéséhez szükséges – 300X130 cm nagyságú – terület ingyenes használatát engedélyezte a Libri-Bookline Zrt. részére.

Az installáció könyvcsere pontként (lapozóként) működik sikeresen, ezért a társaság az ingyenes használati jogviszony határozatlan időre történő meghosszabbítását kéri.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a kulturális szolgáltatás, különösen a nyilvános könyvtári ellátás biztosítása, a helyi közművelődési tevékenység támogatása.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó ingyenes használatot engedélyezni a közgyűlés jogosult.

Fentiek alapján javaslom a szombathelyi 6340 hrsz.-ú ingatlanon az installáció elhelyezéséhez feltétlenül szükséges nagyságú terület ingyenes használati jogviszonyának határozatlan időre történő meghosszabbítását.

**I.**

**Határozati javaslat**

**........../2023. (VI.15.) Kgy. sz. határozat**

Szombathely Megyei Jogú Város Közgyűlése a SZOVA Nonprofit Zrt. tulajdonában lévő Szombathely, Bejczy I. u. 1-3. fsz. 9. szám alatti ingatlan értékesítésére 2023. március 31. napján kiírt pályázati eljárást eredménytelennek nyilvánítja, egyúttal felkéri a polgármestert, hogy a szükséges intézkedéseket megtegye.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea, a Jogi és Képviselői Osztály vezetője

 Kovács Cecília, a SZOVA Nonprofit Zrt. vezérigazgatója)

**Határidő:** azonnal

**II.**

**Határozati javaslat**

**........../2023. (VI.15.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontjában kapott felhatalmazás alapján a szombathelyi 6340 hrsz.-ú ingatlanon könyvcsere pontként működő installáció elhelyezéséhez feltétlenül szükséges terület ingyenes használatát a Libri-Bookline Zrt. részére határozatlan időre meghosszabbítja.

A Közgyűlés felhatalmazza az ingatlan kezelőjének képviselőjét, Szombathely Megyei Jogú Város Jegyzőjét az ingyenes használati megállapodás módosításának aláírására.

**Felelős:** Dr. Nemény András polgármester

 Dr. Károlyi Ákos jegyző

 Horváth Soma alpolgármester

 (végrehajtásért:

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal